section_heading: Prvi svjetski rat
paragraph_text: Na početku Prvog svjetskog rata Stetten postaje zapovjednikom Bavarske konjičke divizije koja se na Zapadnom bojištu nalazila u sastavu 6. armije kojom je zapovijedao bavarski princ Rupprecht. Zapovijedajući navedenom divizijom Stetten sudjeluje u Bitci u Loreni. Početkom studenog 1914. Stetten je imenovan privremenim zapovjednikom II. bavarskog korpusa kojim je do tada zapovijedao Karl von Martini. U rujnu 1916. odlikovan je ordenom Pour le Mérite, dok je u siječnju 1917. promaknut u čin generala konjice kada je konačno i službeno postao zapovjednikom II. bavarskog korpusa. Stetten je II. bavarskim korpusom zapovijedao do travnja 1918. kada je morao odstupiti s mjesta zapovjednika na kojem mjestu ga je zamijenio Konrad Krafft von Dellmensingen.